

VLADA REPUBLIKE HRVATSKE

Zagreb, 6. studenoga 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog Odluke o produljenju istražnog razdoblja u svrhu istraživanja i eksploatacije ugljikovodika na istražnom prostoru ugljikovodika „SA-06“ |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRIJEDLOG

Na temelju članka 25. stavka 3. Zakona o istraživanju i eksploataciji ugljikovodika (,,Narodne novine“, br. 52/18., 52/19. i 30/21.), Vlada Republike Hrvatske je na sjednici održanoj \_\_\_\_\_\_\_\_\_\_\_\_ 2024. donijela

**ODLUKU**

**o produljenju istražnog razdoblja u svrhu istraživanja i eksploatacije ugljikovodika na istražnom prostoru ugljikovodika ,,SA-06“**

**I.**

Vlada Republike Hrvatske odobrava produljenje prve istražne faze za istražni prostor ugljikovodika ,,SA-06“ za dodatno razdoblje od šest mjeseci, odnosno do 13. svibnja 2025.

**II.**

Sukladno Odluci o izdavanju dozvole za istraživanje i eksploataciju ugljikovodika na kopnu u istražnom prostoru ugljikovodika ,,SA-06“ (,,Narodne novine“, broj 81/19.) ova Odluka izdaje se u korist ovlaštenika dozvole za istraživanje i eksploataciju ugljikovodika na kopnu u istražnom prostoru ugljikovodika ,,SA-06“ društvu ASPECT Croatia Kft., Ulica Roberta Frangeša - Mihanovića 9, 10000 Zagreb, OIB: 77775794285.

**III.**

Produljenje roka trajanja istražnog razdoblja iz točke I. ove Odluke ne utječe na ukupno trajanje dozvole za istraživanje i eksploataciju ugljikovodika sukladno Odluci o izdavanju dozvole za istraživanje i eksploataciju ugljikovodika na kopnu u istražnom prostoru ugljikovodika ,,SA-06“.

**IV.**

Ova Odluka stupa na snagu danom donošenja.

KLASA:

URBROJ:

Zagreb,

 PREDSJEDNIK

 mr. sc. Andrej Plenković

**OBRAZLOŽENJE**

Vlada Republike Hrvatske donijela je Odluku o izdavanju dozvole za istraživanje i eksploataciju ugljikovodika na kopnu u istražnom prostoru ugljikovodika „SA-06“ („Narodne novine“, broj 81/19., u daljnjem tekstu: Dozvola) kojom je Dozvola izdana trgovačkom društvu ASPECT Croatia Kft. (u daljnjem tekstu: Aspect), s podružnicom na adresi Ulica Roberta Frangeša - Mihanovića 9, 10000 Zagreb, OIB: 77775794285. Temeljem izdane Dozvole Aspect je 26. ožujka 2020. potpisao Ugovor o istraživanju i podjeli eksploatacije ugljikovodika za istražni prostor ugljikovodika SA-06 s Vladom Republike Hrvatske (u daljnjem tekstu: Ugovor).

Istražno razdoblje sukladno Ugovoru i Zakonu o istraživanju i eksploataciji ugljikovodika (u daljnjem tekstu: Zakon) traje najdulje pet godina te se dijeli na dvije istražne faze pri čemu prva istražna faza traje tri godine i počinje od datuma stupanja Ugovora na snagu, dok druga istražna faza traje dvije godine, a započinje neposredno nakon prve istražne faze.

Istražno razdoblje može se, na zahtjev investitora, 90 dana prije isteka faze, zbog opravdanih razloga, produljiti najviše dva puta tijekom trajanja, i to tako da svako produljenje može trajati najviše šest mjeseci, pri čemu produljenje po šest mjeseci može biti uzastopno ili pojedinačno.

Produljenje roka trajanja istražnog razdoblja ne utječe na ukupno trajanje dozvole za istraživanje i eksploataciju ugljikovodika koja je izdana na rok od 30 godina.

Od datuma stupanja na snagu Ugovora, nadležno je ministarstvo donijelo pet rješenja kojima je Investitoru odobrena obustava I. faze istražnog razdoblja, u skladu s člankom 5.2.11 Ugovora, to jest:

1. Rješenje od 28. travnja 2020., KLASA: UP/I-310-01/20-03/47, URBROJ: 517-06-3-1-20-2 kojim je I. faza istražnog razdoblja obustavljena u trajanju od 156 kalendarskih dana;
2. Rješenje od 23. lipnja 2021., KLASA: UP/I-310-01/21-03/115, URBROJ: 517-07-3-21-2 kojim je I. faza istražnog razdoblja obustavljena u trajanju od 62 kalendarska dana;
3. Rješenje od 23. rujna 2022., KLASA: UP/I-392-01/22-01/99, URBROJ: 517-07-3-2-22-2 kojim je I. faza istražnog razdoblja obustavljena na 139 kalendarskih dana;
4. Rješenje od 13. srpnja 2023., KLASA: UP/I-392-01/23-01/106, URBROJ: 517-07-3-2-23-2 kojim je I. faza istražnog razdoblja obustavljena na 151 kalendarski dan; te
5. Rješenje od 27. svibnja 2024., KLASA: UP/I-392-01/24-01/59, URBROJ: 517-07-3-24-2 kojim je I. faza istražnog razdoblja obustavljena na 90 kalendarskih dana.

Prva istražna faza, sukladno odobrenim obustavama, završava 13. studenoga 2024.

S tim u svezi ističemo da je obustava mehanizam koji proizlazi iz Ugovora i omogućuje Investitoru da mu se u slučaju kašnjenja s ishođenjem nekog potrebnog odobrenja iz područja zaštite okoliša i prirode ili bilo koje druge potrebne dozvole, odobrenja ili obveze nadležnih tijela Republike Hrvatske, zbog razloga koji se ne mogu pripisati investitoru, i/ili ako je Vlada poduzela bilo kakve radnje koje se odnose na postupak ishođenja navedenih odobrenja, a što rezultira kašnjenjima u vezi s investitorovim radnim programom istraživanja, istražno razdoblje i/ili istražna faza obustavi, na zahtjev i podložno odobrenju Ministarstva koje neće biti neopravdano uskraćeno, na razdoblje koje je jednako trajanju tog kašnjenja. Sukladno navedenom obustava predstavlja vremensku komponentu u kojoj ne teče istražno razdoblje te je dodatni mehanizam koji Investitor može aktivirati zbog okolnosti koje su van njegove kontrole dok mu redovno produljenje pripada temeljem opravdanih okolnosti nastalih na njegovoj strani. Dakle, obustava nema utjecaja na moguće produljenje.

Aspect je, sukladno minimalnim radnim obvezama iz Ugovora, tijekom 2021. snimio 15 km2 3D seizmike na poligonu Sava-Budenec-3D (Grad Zagreb) i 315 km2 3D seizmike na poligonu Sava-Jug-3D (Zagrebačka i Sisačko-moslavačka županija) te je u 2024. dovršio naftno-rudarske radove izrade kanala tri obvezne istražne bušotine: Setuš-2, Trebarjevo-1 i Topolje-1. Sukladno članku 25. stavku 4. Zakona te članku 5.1.1 Ugovora, Aspect je 2. kolovoza 2024. podnio zahtjev za produljenjem prve istražne faze za istražni prostor ugljikovodika „SA-06“ za dodatno razdoblje od 6 (šest) mjeseci u kojem je naveo razloge za podnošenje zahtjeva.

Kao rezultat izvršenih istražnih naftno-rudarskih radova na navedenim bušotinama, Aspect je prikupio znatan broj novih važnih podataka, uključujući geološke podatke koje potencijalno mogu bitno utjecati na njegove daljnje istražne aktivnosti u istražnom razdoblju. Između ostalog, izvršeni naftno-rudarski radovi su do sada pokazali nezadovoljavajuće rezultate istražne bušotine Setuš-2. Upravo je zbog tog razloga potrebno dodatno ocijeniti prikupljene podatke, jer je planirana lokacija bušotine Ljubljanica-1 u neposrednoj blizini bušotine Setuš-2 i stoga postoji opravdana mogućnost da naftno-rudarski radovi na bušotini Ljubljanica-1 poluče slične ili iste rezultate onima na bušotini Setuš-2.

Kako bi se izbjegla navedena mogućnost, Aspectu je potrebno dodatno vrijeme da obradi prikupljene podatke, izvrši potrebne analize i donese odluke o daljnjem smjeru istraživanja, uključujući odabir nove potencijalne lokacije koja će zamijeniti planiranu istražnu bušotinu Ljubljanica-1.

Sukladno izvješćima o napretku obavljenih radova koje investitor dostavlja nakon isteka svakog kvartala, Aspect nije u cijelosti ispunio svoju minimalnu radnu obvezu na istražnom prostoru ugljikovodika „SA-06“ te je obvezan izraditi još jednu istražnu bušotinu, sukladno minimalnoj radnoj obvezi iz Ugovora tijekom I. faze istražnog razdoblja.

Procjena fiskalnog učinka – ova Odluka utječe na Državni proračun Republike Hrvatske budući da se procjenjuje da će prihod u 2025. iznositi 96.886,55 eura. Navedeni prihod se odnosi na novčanu naknadu za administrativne troškove Ugovora, a koja se uvećava 4 % godišnje na temelju Uredbe o naknadi za istraživanje i eksploataciju ugljikovodika („Narodne novine“, br. 25/20. i 43/23.; u daljnjem tekstu: Uredba). Navedenu naknadu je društvo Aspect već uplatilo za 2024. Sukladno Uredbi, društvo Aspect plaća i novčanu naknadu za površinu odobrenog istražnog prostora, a koja se izračunava kao umnožak površine odobrenog istražnog prostora i novčane naknade za površinu odobrenog istražnog prostora u iznosu od 53,09 eura/km². Navedena naknada u cijelosti je prihod jedinica lokalne samouprave na čijim se površinama nalazi odobreni istražni prostor. Društvo Aspect je navedenu naknadu uplatilo za 2024. te se za 2025. procjenjuje prihod na 139.817,64 eura.

Slijedom navedenog, predlaže se donošenje predmetne Odluke.